
			Forord

			Jeg – Øystein – har levd med drapene på Orderud gård i mer enn 20 år. Til tider natt og dag, uke etter uke, på jobb og hjemme. Saken er unik – og den slipper ikke taket i meg. Flere helt sentrale spørsmål står ubesvart, og ugjerningene er så til de grader gruoppvekkende: To attentatforsøk og et trippeldrap der ofrene ble likvidert etter tur.

			Sammen med Olav Næss var jeg med på å lage NRK-serien Gåten Orderud som ble vist høsten 2018. Vi opplevde en enorm interesse for saken. Den er og blir noe helt, helt spesielt. Etter at TV-serien ble vist på NRK, tenkte vi det meste var sagt og skrevet om trippeldrapssaken.

			Der tok vi feil. Folk var like opptatt av Orderud-mysteriet. Mange ville vite mer, spørsmål var ikke besvart.

			Ikke lenge etter serieslutt begynte til da helt ukjent og oppsiktsvekkende informasjon å tilflyte oss.

			
					Et nytt vitne meldte seg for politiet med informasjon som potensielt løser 180-gåten, mer enn 20 år etter at en mystisk innringer på forhånd røpet at det skulle begås tre drap.

					Vi fikk tilgang til dokumentasjon som avslørte at en navngitt mann – bare omtalt som «Skytteren» – på et tidspunkt ble utpekt som en sannsynlig gjerningsmann av Kommisjonen for gjenopptakelse av straffesaker.

					I samme tidsrom kom det for en dag at en person skal ha tilbudt Lars Grønnerød en halv million kroner for å forklare seg falskt til hans fordel. Formålet var å få Grønnerød – som blankt avslo tilbudet – frikjent for sin medvirkning til trippeldrapet.

					I en nesten 40 sider lang intern rapport oppsummerte etter­forskningsleder Asbjørn Hansen i Kripos politiets omfattende jakt på sannheten. Her løftes hypoteser, analyser og syns­punkter som aldri før har vært kjent, frem. Til nå.

			

			Det måtte bli en bok. Ikke bare med de ufortalte historiene, men hvor de kjente og ukjente sidene av etterforskningsmaterialet i en av historiens mest omtalte kriminalsaker løftes frem og belyses grundig.

			Hvorfor maktet ikke Oslo-politiet å løse de to attentat­forsøkene? Hvem så og hørte noe av interesse på Sørumsand draps­natten? Hva ledet frem til arrestasjonene av og dommene mot Kristin, Veronica, Lars og Per? Hvordan foregikk de mange avhørene? Hvem løy om hva? Hva var politiets viktigste bevis? Hvem kan ha ringt 180-samtalen? Hvorfor ble aldri en gjerningsperson avslørt? Hvilke spor unnlot politiet å følge?

			Målet har vært å skrive den ultimate historien om Orderud-­saken. Ikke bare å gi de litt uinnvidde en grundig innføring, men også å overraske og engasjere alle dem som tror de vet alt om en av tidenes mest omtalte kriminalsaker.

			Vi har tilstrebet å benytte åpne kilder. Likevel har det, for å få frem viktig informasjon, vært avgjørende å gi noen kilder full anonymitet. Vi har valgt å bruke fiktive navn på en rekke personer som tidligere ufrivillig har blitt navngitt. De som har vært involvert i Orderud-saken i kraft av sin stilling, navngis.

			Vi veksler mellom bruk av sitatstreker og anførselstegn når vi gjengir hva som er sagt. Årsaken er at materialet er av høyst ulik art. I noen dokumenter er vitner eller siktede gjengitt ordrett, mens i andre er innholdet dokumentert i indirekte form. Noe av dokumentasjonen vi bygger på, er lyd- og bildeopptak. Dette er gjengitt med sitatstrek fordi den direkte talen ikke alltid er like sammenhengende, men inneholder avbrytelser og oppstykkede meningsutvekslinger. 

			Boken er utstyrt med en liste over de mest sentrale aktørene i saken. Bak i boken finnes også en tidslinje som gir en oversikt over de mest sentrale hendelsene.

			Har vi begått faktafeil i boken, er det ene og alene vårt ansvar.

			De fire dømte ble løslatt for flere år siden. Lars Grønnerød er gått bort. Per Orderud vendte tilbake til gården. Han bor der, men driver ikke jorden. Kristin Kirkemo utdannet seg som verktøy­maker mens hun sonet og gikk rett ut i fast jobb. Hennes advokat Tor Kjærvik opplyste i 2018 at klienten hadde en lederstilling ved bedriften, var gift og hadde fått et barn til. Veronica Orderud bor på Manglerud. Etter løslatelsen var hun arbeidssøkende i flere år, men i november 2019 ble det kjent at hun hadde fått jobb.

			Ekteparet Orderud har gjennom sin privatetterforsker Tore Sandberg levert en omfattende gjenopptakelsesbegjæring. Den er selvsagt også viet plass i boken.

			Takk til alle som har bidratt til innholdet i boken, ingen nevnt – ingen glemt. Dere vet selv hvem dere er. Takk til Erling Kagge for å ha hatt tro på prosjektet hele veien og Tuva Ørbeck Sørheim for konstruktive tilbakemeldinger. En spesiell takk til Aslak Nore for å ha guidet og rettledet oss stødig hele veien til målet gjennom innspill, ros og ris. Til dere på hjemmebane. Uten deres tålmodighet kunne vi aldri ha gjennomført dette prosjektet. Tusen takk!

			Oslo 17. august 2020

			Øystein Milli           Olav Næss


			De involverte

			Ofrene

			Anne Orderud Paust (47): Født og oppvokst på Orderud gård på Sørumsand, men flyttet i voksen alder til Oslo. Jobbet i flere omganger i utenrikstjeneste. Hennes siste stilling var personlig sekretær for forsvarsministeren. Funnet drept i kårboligen på Sørumsand 23. mai 1999.

			Kristian Orderud (80): Oppvokst på gården Fossum i Sørum på Romerike. Tok over driften som 14-åring etter en onkel. Giftet seg med Marie Orderud (født Lundberg) på slutten av 1950-tallet. Funnet drept i kårboligen 23. mai 1999.

			Marie Orderud (83): Født Lundberg og opprinnelig fra Nes på ­Romerike. Giftet seg med Kristian Orderud på slutten av 1950-­tallet. Sammen fikk de barna Anne og Per. Funnet drept i sitt eget hjem 23. mai 1999. 

			De dømte 

			Per Orderud (45): Sønn av Kristian og Marie Orderud. Broren til Anne Orderud Paust. Odelsgutt på Orderud gård. Giftet seg med Veronica Orderud (født Kirkemo) i 1994. Endelig dømt i mars 2002. Sonet en straff på 21 års fengsel for medvirkning til trippeldrap. Kjemper for å få saken sin gjenopptatt.

			Veronica Orderud (27): Født Kirkemo, datter av Bodil og Sverre (adoptert). Oppvokst på Ekeberg i Oslo. Kom til Orderud gård som praktikant i 1993. Giftet seg med Per Orderud i 1994. Endelig dømt i mars 2002. Sonet en straff på 21 års fengsel for medvirkning til trippeldrap. Kjemper for å få straffesaken gjenopptatt.

			Kristin Kirkemo (26): Datter av Sverre og Bodil Kirkemo. Oppvokst på Ekeberg i Oslo. Dømt til 16 års fengsel for medvirkning til trippeldrapet. Tiltalt for det såkalte bombeattentatet. Dømt for dette i herredsretten, men frikjent i lagmannsretten.

			Lars Grønnerød (41): Oppvokst i en kjøpmannsfamilie i Bærum utenfor Oslo. Flyttet i voksen alder til Frognerveien i Oslo. Dom­felt flere ganger for blant annet narkotikakriminalitet. Dømt til 18 års fengsel for å ha medvirket til Orderud-drapene. Nektet gjenopptakelse av saken i 2010. Døde i 2019.

			Ofrenes familie og venner

			Per Paust: Diplomat med en lang karriere i Utenriks­departementet, blant annet som pressetalsmann og ambassade­råd. Tjenestegjorde i flere runder utenlands. Gift med Anne Orderud Paust. Tre sønner fra første ekteskap. Døde av kreft 6. mai 1999.

			Hans Orderud: Bror av Kristian Orderud. Nær venn av Marie og Kristian. Fant de drepte i kårboligen. Døde i 2004.

			Harald Orderud: Sønn av Hans og Anny Orderud. Han har i mange sammenhenger snakket på vegne av den familiedelen som mener dommene er korrekte.

			Lars Orderud: En av Per Orderuds fettere og viktige støttespillere. Døde i 2019.

			Espen Orderud: En av Per Orderuds fettere og viktige støtte­spillere.

			Grete: Anne Orderud Pausts beste venninne gjennom mange år etter at de traff hverandre i ung voksen alder.

			Kirkemo-familien

			Sverre Kirkemo: Far til de fire Kirkemo-barna Veronica, Kristin, Ole Robert og Synøve. Tidligere gift med Bodil Kirkemo, som han traff mens hun var gravid med Veronica. Sverre adopterte henne ved fødsel.

			Bodil Kirkemo: Født Pedersen. Mor til Veronica, Kristin, Ole Robert og Synøve. Giftet seg med Sverre Kirkemo i 1973, men skilt på 1990-tallet. Døde i 2016.  

			Lise: Samboer med Sverre Kirkemo siden 1995.  

			Ole Robert Kirkemo: Sønn av Sverre og Bodil Kirkemo. Broren til Veronica, Kristin og Synøve.

			Synøve Kirkemo: Datter av Sverre og Bodil Kirkemo. Skiftet navn til Pedersen i løpet av sakens gang. Søsteren til Veronica, Kristin og Ole Robert.

			Kristoffer: Samboer med Synøve Kirkemo i 1999. Broren til Ronny. Drev firmaet Norges Budtransport. En av 180-samtalene som politiet mistenkte kom fra en gjerningsmann, ble tatt fra budfirmaets telefon. Bodde i Svaleveien i mai 1999.

			Gårdsstrid-advokatene

			Ole Edward Hagen: Advokat med kontor på Sørumsand. Representerte Kristian Orderud i den sivile rettsprosessen om Orderud gård. En av de siste som snakket med Kristian og Marie Orderud.

			Rolf B. Nybakk: Den siste av flere advokater som representerte Per Orderud i gårdskonflikten med foreldrene. 

			Personer med fast tilknytning til Orderud gård

			Faris: Opprinnelig fra Bosnia. Kom til Norge og Sørumsand i 1994. Jobbet som Per Orderuds avløser i 1999. 

			Henrik Bjarne Bruun: Leieboer på Orderud gård. Bodde sammen med kameraten Trond i den såkalte veslebygningen på gårdstunet i 1999.

			Trond: Henrik Bjarne Bruuns kamerat og medleietaker av veslebygningen på Orderud gård.

			Politi- og påtalemyndighet

			Tore Kampen: Betjent ved Sørum lensmannskontor i 1999. Ledet etterforskningen sammen med Asbjørn Hansen fra Kripos. 

			Gunnhild Røv: Betjent ved Sørum lensmannskontor i 1999. Deltok i hele etterforskningen. Fikk rollen som aktorene Jørn Sigurd Maurud og Olav Helge Thues bisitter i de to rettssakene.

			Asbjørn Hansen: Ledet etterforskningen. Hansen har lang fartstid fra Kripos og ledet arbeidet med flere store saker. Jobber i dag som ekspert i TV 2-programmet Åsted Norge.

			Tore Per Bakken: Mangeårig krimtekniker i Kripos. Hovedansvaret for de kriminaltekniske undersøkelsene i saken.

			Espen Erdal: Kripos-etterforsker som fikk ansvar for avhørene av Per Orderud. I dag sjef for den såkalte Cold Case-gruppen.

			Jon-André Nilsen: Kripos-etterforsker som fikk hovedansvar for avhørene av Veronica Orderud.

			Bernt-Ingar Jahren: Lensmannsbetjent fra Nes på Romerike. Fikk hovedansvar for avhørene av Kristin Kirkemo. I dag lensmann i Eidsvoll lensmannsdistrikt.

			Ben Dyfrin: Lensmannsbetjent fra Nes på Romerike. Gjennomførte mange av avhørene med Lars Grønnerød.

			Rune Utne-Reitan: Lensmannsbetjent ved Nittedal lensmanns­kontor som fikk ansvar for de elektroniske sporene. I dag ansatt ved Kripos. 

			Jarle Utne-Reitan: Kripos-etterforsker som overtok ansvaret for avhørene av Lars Grønnerød høsten 1999.

			Leif Øren: Våpenekspert i Kripos. Sentral i arbeidet med å analysere våpensporene, blant annet det såkalte magasinbeviset.

			Jørn Sigurd Maurud: Statsadvokat med ansvar for Orderud-saken. Aktor under begge rettssakene. I dag riksadvokat.

			Olav Helge Thue: Statsadvokat med ansvar for Orderud-saken. Aktor i begge rettssakene.

			Forsvarsadvokatene

			Steinar Wiik Sørvik: Lars Grønnerøds forsvarer fra han ble pågrepet 10. juni i 1999 til endelig dom falt. 

			Morten Kjensli: Medforsvarer for Lars Grønnerød fra høsten 1999 til endelig dom falt.

			Tor Kjærvik: Kristin Kirkemos forsvarer fra hun ble pågrepet 11. juni i 1999.

			Johnny Veum: Medforsvarer for Kristin Kirkemo fra pågripelsen til den endelige domfellelsen.

			Cato Schiøtz: Per Orderuds forsvarer fra han ble pågrepet 14. juni i 1999 til endelig dom falt. 

			Frode Sulland: Veronica Orderuds forsvarer fra hun ble pågrepet 14. juni i 1999.

			Heidi Ysen: Medforsvarer for Veronica Orderud under de to rettssakene.

			Harald Stabell: Medforsvarer for Per Orderud under ankesaken i lagmannsretten.

			180-operatøren

			Oddrun Margrethe Kvam: Ansatt ved Opplysningen 180s sentral i Lærdal. Mottok den såkalte 180-samtalen fra en mann som noen uker før drapene fortalte hva som skulle skje.

			Venner og bekjente av de dømte:

			Lisbeth Kvinge: Venninne av Veronica Orderud og bekjent av Sverre Kirkemo. Gift med Ingar Brøderud.

			Ingar Brøderud: Kamerat av Sverre Kirkemo. Gift med Lisbeth Kvinge.

			Kay: Kamerat av Kristin Kirkemo og Lars Grønnerød.

			Roger: God venn av Kristin og hennes påståtte alibi drapsnatten. Jobbet med å kjøre aviser for Aftenposten i 1999. Bror av Kristoffer, Synøves samboer.

			Ronny: En av Kristins beste venner våren 1999, derav kallenavnet «Ronny påheng». Et av vitnene som var i flest politiavhør.

			Max: God venn av Lars Grønnerød.

			Lille-Roy: God venn av Lars Grønnerød.

			Arman Vestad: Bekjent av Kristin Kirkemo. Fremskaffet de to pistolene som Kristin Kirkemo hentet i Molde i desember 1998. Bekjent av Hans Inge.

			Hans Inge: Innledet et kortvarig forhold med Kristin Kirkemo i januar 1999. Bekjent av Arman Vestad.

			Cato: Kristins kjæreste da drapene fant sted.

			Vilde: Nær venninne av Kristin Kirkemo våren 1999.

			Dommerne

			Trond Våpenstad: Sorenskriver i Nes sorenskriverembete og en av to fagdommere under herredsrettssaken i Frogner grendehus.

			Tor Langbach: Byrettsdommer i Trondheim som ble utpekt for å forsterke Nes herredsrett. Førte store deler av den første dommen i pennen.

			Odd Jarl Pedersen: Førstelagmann i Eidsivating lagmannsrett som ledet rettsforhandlingene på Åråsen stadion. Døde i 2011.

			Privatetterforsker

			Tore Sandberg: Privatetterforsker som har avdekket flere justismord. Sandberg har jobbet for Per og Veronica Orderud siden 2007.


			Kårboligen på Orderud gård i Sørum, 23. mai i 1999:

			Cirka klokken 11.24 tok vi oss inn. Rett innenfor døren lå det en eldre kvinne på ryggen. Hun lå i en dam av størknet blod, (...) det var mye «klar» væske under hodet hennes. Det var ingenting som tydet på at damen var i live. Videre rett inn i huset ligger kjøkkenet. Vi kunne se beina til en person, og politikonstabel Holter gikk inn dit. Der inne, liggende på sin venstre side lett sammenkrøket, lå en voksen dame en del yngre enn førstnevnte. Heller ikke i henne var det tegn til liv.

			Rapportskriver gikk sammen med Holter innover i en liten gang mot høyre. Innerst i gangen var det til venstre en dør mot soverommet. Her satt en eldre mann på kne ved siden av sengen med overkroppen oppi sengen. Vedkommende var naken på underkroppen. Hodet, med ansiktet, lå ned i dyna. Det var mye blod der hvor hodet lå.

			Klokken 11.28 trakk rapportskriver samt politikonstabel Holter seg ut for å melde tilbake til operasjonsleder per telefon om situasjonen.1

			Politikonstabel Øyvind Iver Aastorp, 
Romerike politidistrikt


			DEL 1

			«Vanskelige familieforhold og følelser retten ikke har fått full innsikt i»

